b'\n_START_ARTICLE_\nLapsuudenkoti\n_START_PARAGRAPH_\n\xe2\x80\x9dLapsuudenkoti\xe2\x80\x9d tai \xe2\x80\x9dLapsuuden koti\xe2\x80\x9d (\xe2\x80\x9dOn the Banks of the Wabash, Far Away\xe2\x80\x9d) on yhdysvaltalainen laulu vuodelta 1897. Sen on s\xc3\xa4velt\xc3\xa4nyt ja sanoittanut Paul Dresser. Nostalgisessa laulussa h\xc3\xa4n muistelee lapsuuttaan Indianan maaseudulla Wabash-joen varrella. Laulu nousi 1900-luvun vaihteen Yhdysvalloissa suureksi myyntimenestykseksi nuottijulkaisuna._NEWLINE_Kappaleesta tehtiin maaliskuussa 1913 Indianan osavaltion virallinen tunnuslaulu. Sen suosio toimi innoituksena James Hanleyn ja Ballard MacDonaldin niin ik\xc3\xa4\xc3\xa4n Indianan osavaltiota kuvailevalle laululle \xe2\x80\x9d(Back Home Again in) Indiana\xe2\x80\x9d (1917). Kappale pohjautui niin vahvasti Dresserin s\xc3\xa4vellykseen, ett\xc3\xa4 Dresserin kuoleman j\xc3\xa4lkeen h\xc3\xa4nen veljens\xc3\xa4, kirjailija Theodore Dreiser haastoi Hanleyn ja MacDonaldin oikeuteen kappaleen plagioinnista. Oikeus kuitenkin hylk\xc3\xa4si syytteet. \xe2\x80\x9dIndiana\xe2\x80\x9d on sittemmin saavuttanut jopa suuremman menestyksen kuin \xe2\x80\x9dOn the Banks of the Wabash, Far Away\xe2\x80\x9d._NEWLINE_Laulun vanhin suomennos on W\xc3\xa4in\xc3\xb6 Solan tekem\xc3\xa4 k\xc3\xa4\xc3\xa4nn\xc3\xb6s ruotsalaisen Karl-Ewert Christensonin sanoituksesta \xe2\x80\x9dBarndomshemmet\xe2\x80\x9d. Laulu alkaa sanoilla \xe2\x80\x9dViel\xc3\xa4 nytkin muistan viljapellot laajat...\xe2\x80\x9d. Tunnetuin suomenkielinen levytys lienee Tapio Rautavaaran vuonna 1959 tekem\xc3\xa4, mutta laulun ovat suomeksi levytt\xc3\xa4neet my\xc3\xb6s Otto Pyykk\xc3\xb6nen 1924, Erik Kivi 1926, Gustav Nieminen 1929, Teemu Gr\xc3\xb6nberg 1942, Finntrio 1967 ja Pasi Kaunisto vuonna 1983.'